SA se goedkoopste motorsDie Suzuki S-Presso. Foto: Verskaf Met die huidige ekonomie, rentekoers, werkloosheidsyfer en stygende lewenskoste is daar vir talle eindverbruikers geen ander keuse as om hul motors af te skaal nie. Kom ons kyk na die drie goedkoopste buksies in Suid-Afrika. Dié drie is die goedkoopste in hul reekse: Die goedkoopste motor – die Suzuki S-Presso – sal teen R156 900, met ŉ 10%‑deposito van R15 690 oor 72 maande en teen ŉ rentekoers van 9,75%, jou dus R2 598 ŉ maand uit die sak jaag. Dit sluit versekering uit. Sou jy jou deposito tot R40 000 kon verhoog, daal jou maandelikse premie tot R2 151 per maand. Nie te versmaai nie. Die Mahindra KUV100 (Foto: Verskaf) Elkeen van die buksies is werklik klein, eenvoudige toegang tot vervoer. Die Suzuki en Kwid maak gebruik van ŉ 1.0‑driesilinderpetrolenjin. Die Mahindra se enjin is 1 200 cc. Die Renault en Suzuki se krag is amper identies met 50 kW elk en 90 Nm op die Suzuki en 91 Nm op die Renault. Die Mahindra spog met 61 kW en 115 Nm. Lekker. Die beweerde brandstofverbruiksyfer vir die Suzuki en die Renault is 4,9 ℓ/100 km en 5,9 ℓ/100 km vir die Mahindra. Die bankgemiddeld vir die eindverbruiker is ongeveer 25 000 km per jaar. Dit is net oor die 2 000 km per maand. Teen die beweerde 4,9 ℓ/100 km is dit 98 liter brandstof per maand. Teen vandag se brandstofprys op die Platorand vir ŉ liter 93 oktaan van R22,06 is dit R2 162,75 per maand vir brandstof. Sjoe. Amper soveel as die hele motor se paaiement. Erg. Die Renault Kwid (Foto: Verskaf) Met dié piepklein buksies moet ŉ mens onthou dat hulle ŉ redelik klein kattebak bied, en nie die mees stabiele voertuie op die snelweg is nie. Almal bied darem twee lugsakke. Indien jy die motorverkope die afgelope maande dophou, sou jy sien dat Suzuki as handelsmerk van krag tot krag gegaan het, en nou sterk in die derde plek sit met oor die 4 000 verkope per maand. Ek is daarvan oortuig dat ŉ groot gedeelte daarvan toegeskryf kan word aan hul huidige produkaanbieding. Suzuki sit met vier modelle onder R200 000, die S-Presso, Celerio, Swift en Dzire. As ŉ mens net anderkant die R200 000‑kerf kyk, sit die groter en luukser Baleno teen R225 900. Die buksies lyk só: Die Suzuki Swift (Foto: Verskaf) Die Swift, teen R207 900, met ŉ R40 000‑deposito, teen ŉ rentekoers van 9,75% en oor 72 maande, werk uit op R3 089 per maand. Sy brandstofverbruik is net so goed soos die S-Presso s’n, indien nie ŉ bietjie beter nie – maar vir die ekstra R900 per maand kry jy ŉ heelwat groter kar, sterker enjin, groter kattebak en beter stabiliteit teen snelwegspoed. Indien jy wel ŉ nog groter kattebak benodig, en ŉ lekkerder enjin, het Suzuki weereens die antwoord. Die Suzuki Vitara Brezza (Foto: Verskaf) Sy naam is die Suzuki Vitara Brezza 1.5 GL. Hy kos R255 900. Sy enjin bied ŉ lekker 77 kW en 138 Nm. Daar is sitplek vir vyf en ŉ 328 liter‑kattebak teenoor die Swift se 268 liter. Die Brezza is effens swaarder op brandstof teen 6,2 ℓ/100 km. Dit is 124 liter wat nodig is vir jou 2 000 km. Daai 2 000 km sal dan teen vandag se brandstofprys R2 736 kos. Die paaiement van die voertuig self verhoog tot R3 973. Dit is ŉ verstommende R6 709 per maand vir ŉ nuwe Suzuki Vitara Brezza 1.5 GL en genoeg brandstof vir 2 000 km (indien ŉ mens die beweerde brandstofverbruik haal). Motors is deesdae bitter, bitter duur!